Európa kedvence lehet a most érkező Lexus szabadidőjármű
Június 5-én előzmények nélküli modellújdonsággal jelentkezik a Lexus. Az LBX szabadidőjármű a márka eddigi legpraktikusabb kompakt modellje lehet.

Június első hétfőjén mérföldkőnek ígérkező világpremierre készül a Lexus. A rendkívül szűkszavú beharangozóból semmi nem derül ki az LBX néven debütáló új modellről. Ugyanakkor a kedvcsináló illusztrációk alapján, ha biztosat nem is állíthatunk, jó eséllyel cáfolható az a nemzetközi autós sajtóban szárnyra kapott hír, hogy az újonc a Lexus első városi crossovere volna.
A prémiummárkák hagyományosan kerülik a B-szegmenst. Jó okuk van erre: egyrészt a kisautók fizikai méretei behatárolják a mérnökök lehetőségeit a rugózási kényelem és a zajkomfort optimalizálása terén. Másrészt a kis lökettérfogatú és hengerszámú erőforrások járási kultúrája és erőkifejtése sem felel meg a prémiumszegmensben támasztott elvárásoknak. Végül, de nem utolsósorban, ebben a méretosztályban nincs akkora mozgástér az árképzésben, hogy a gyártók érvényesíteni tudnák a jobb minőségű anyaghasználatban, a magasabb színvonalú szolgáltatásban rejlő lehetőségeket.
Mindezek az okok az előzetes fotón közölt autórészlet arányaival együtt arra engednek következtetni, hogy az LBX nem a Lexus UX kistestvére, hanem inkább féltestvére lesz. Ugyanarra a kompakt TNGA-C platformra épülhet tehát, ám szögletesebb karosszériájával az elegancia helyett a praktikumot helyezné előtérbe. Ez a törekvés jelenik meg egyébként a szintén előzmények nélkül érkező Lexus TX felső kategóriás szabadidőjárműben, amely várakozásaink szerint az RX praktikusabb, tágasabb alternatívája lehet (mindkét modell a TNGA-K architektúrát alkalmazza.)
Az UX-ből kiindulva az LBX három különböző hajtáslánccal képzelhető el: a 2,0 literes benzinmotor mellett egy szintén kétliteres full hibrid variáns, valamint egy akkumulátoros elektromos kivitel is szóba jöhet. Európában ezek közül a 184 lóerős full hibrid lehet a legnépszerűbb, így nem valószínű, hogy másféle konfigurációban is elérhetővé teszi azt a Lexus.
Minden észérv ellenére a premier pillanatáig nem kizárható, hogy az LBX mégis egy szubkompakt, azaz városi méretű crossover lesz. Ebben az esetben viszont az a kevésbé valószínű, hogy a prémiumcélokra eddig soha nem alkalmazott TNGA-B padlólemezre építik a típust; akkor már jobbak lehetnének az esélyei a globális piacokon egy tisztán elektromos városi szabadidőjárműnek, amely a szerény külső méretekre rácáfolóan tágas belső teret kínálhat, míg az akkumulátorcsomag biztosíthatja a komfortos rugózáshoz szükséges tömeget.

